**இந்திய உயர் ஸ்தானிகராலயம்**

**கொழும்பு**

**ஊடக அறிக்கை**

**இந்திய கடற்படை அக்கடமியின் 13 ஆவது அட்மிரல்**

**கிண்ணத்துக்கான படகோட்டல் போட்டி**

 வருடாந்த அட்மிரல் கிண்ணத்துக்கான - ரெகட்டா - படகோட்டல் போட்டியின் 13ஆவது பதிப்பு 2024 டிசம்பர் 08 ஆம் திகதி முதல் கேரளா எழிமலையில் உள்ள இந்திய கடற்படை அக்கடமியில் நடைபெற்றுவருகின்றது. இப்போட்டியில் இலங்கையைப் பிரதிநிதித்துவப் படுத்தி திருகோணமலையில் உள்ள கடற்படை மற்றும் சமுத்திர அக்கடமியின் அதிகாரிகள் கலந்துகொள்கின்றனர். உலகளவிலிருந்து 25 நாடுகள் பங்கேற்கும் இந்த போட்டி ஆறு நாட்களுக்கும் மேலாக நடைபெறவுள்ளது.

2. இந்த ரெகட்டாவின் முன்னைய பதிப்புகள் அனைத்திலும் இலங்கை பங்கேற்றுள்ள அதேவேளை ஒவ்வொரு ஆண்டும் திருகோணமலையில் இலங்கை கடற்படையால் நடத்தப்படும் தளபதிகள் கிண்ணப் போட்டிகளில் இந்திய கடற்படை அக்கடமியின் அணிகள் பங்கேற்று வருகின்றன. இந்த ஆண்டு நடைபெற்ற போட்டியில் இந்திய அணி இரண்டாமிடத்தினை பெற்றுக்கொண்டிருந்தது.

3. அத்துடன், இந்திய கடற்படைக்கும் இலங்கை கடற்படைக்கும் இடையிலான நெருங்கிய தோழமையினை ஒத்துழைப்பின் ஒவ்வொரு அம்சங்களிலும் காணமுடிகிறது. அடுத்த வாரம் இந்திய கடற்படை மற்றும் இலங்கை கடற்படை கப்பல்கள் இந்தியாவின் விசாகப்பட்டினம் கடற்பரப்பிலும் அதற்கு அப்பாலும் தமது வருடாந்த SLINEX பயிற்சி ஐ மேற்கொள்ளவுள்ளன. இதேவேளை இதற்கு சமாந்தரமாக, இரு கடற்படைகளும் தமது அதிகாரிகள் மட்டப் பேச்சுக்களை டிசம்பர் 18 முதல் 20 வரை புதுடில்லியில் நடத்தவுள்ளதுடன், இப்பேச்சுகளின்போது பரஸ்பர பயிற்சி வாய்ப்புகள் முதல், நடவடிக்கைகள் மற்றும் உளவுத் தகவல்கள் பகிர்வு வரை இருதரப்பு ஒத்துழைப்பின் அனைத்து பகுதிகள் குறித்தும் கலந்துரையாடப்படும்.

4. அண்மையில், இரு கடற்படையினரினதும் ஒன்றிணைந்த முயற்சியால், அரபுக்கடலில் கடத்தப்பட்ட பாரிய அளவிலான போதைப்பொருள் கைப்பற்றப்பட்டது. போர்க்கப்பல்கள், கடல் ரோந்து விமானங்கள், ஆளில்லா கண்காணிப்பு விமானங்கள் ஆகியவை இந்த நடவடிக்கையில் ஈடுபடுத்தப்பட்டதுடன், உளவுத் தகவல்களை வினைத்திறன் மிக்கவகையில் பகிர்தலும் இதில் அடங்கும். இத்தகைய நடவடிக்கைகள் மாலைதீவுடனான நெருக்கமான ஒருங்கிணைப்புடன் மேற்கொள்ளப்படுவதால் கடல் மார்க்கமான நாடுகடந்த அச்சுறுத்தல்களை எதிர்கொண்டு பிராந்தியத்தில் கடல் பாதுகாப்பை உறுதி செய்கின்றமையும் குறிப்பிடத்தக்கது. இது கொழும்பு பாதுகாப்பு மாநாட்டின் சாசனத்தில் ஒரு முக்கிய விடயமாகவும், 'SAGAR' பிராந்தியத்தில் உள்ள அனைவருக்கும் பாதுகாப்பு மற்றும் வளர்ச்சி என்ற பிரதமரின் நோக்குக்கு அமைவாகவும் உள்ளது.

**\*\*\*\*\*\*\*\*\*\*\*\*\*\*\***

**கொழும்பு**

**12 டிசம்பர் 2024**